再次韻寄林郎中
作者：陳造
朝代：宋

paragraphs: 林侯理窟元無底，如拜宣尼親闕里。
經笥沈醇文筆古，俯視時流皆口耳。
我生憂虞占多半，鼈跛蠖屈今已慣。
林侯尚抗倉庾塵，盍胡嘗作不二觀。
相魯君小公儀休，從政顧自愧由求。
崧高蒸民有吉甫，飄風浪欲歌來游。
索米惜不留行在，坐論看君偕五大。
樵謳或配鼎彝書，衰翁縱衰猶可待。